b'\n_START_ARTICLE_\nKuolematon\n_START_SECTION_\nListamenestys ja myyntiluvut\n_START_PARAGRAPH_\nKuolematon nousi listaykk\xc3\xb6seksi heti julkaisuviikollaan. Yhteens\xc3\xa4 albumi pysyi Suomen virallisella listalla 27 viikon ajan ja sit\xc3\xa4 myytiin yli 65 000 kappaletta eli tuplaplatinaan oikeuttava m\xc3\xa4\xc3\xa4r\xc3\xa4.\n_START_SECTION_\nPlatinapainos\n_START_PARAGRAPH_\n28. syyskuuta 2005 levyst\xc3\xa4 julkaistiin platinapainos, joka sis\xc3\xa4lsi nelj\xc3\xa4 kes\xc3\xa4ll\xc3\xa4 2005 \xc3\xa4\xc3\xa4nitetty\xc3\xa4 bonuskappaletta. Niist\xc3\xa4 Ducadam on Jussi Hakulisen omalla sanoituksella tehty versio chilel\xc3\xa4isen Quilapay\xc3\xbanin vallankumouslaulusta El pueblo unido jam\xc3\xa1s ser\xc3\xa1 vencido ja Lentoon-kappaleen puolestaan esitti alun perin englantilainen The Motors nimell\xc3\xa4 Airport. Kappaleen suomennoksen teki Hector jo 1970-luvulla.\n_START_SECTION_\nKiertue\n_START_PARAGRAPH_\nY\xc3\xb6 juhlisti uuden albumin julkaisua 28 konserttisalia k\xc3\xa4sitt\xc3\xa4v\xc3\xa4ll\xc3\xa4 konserttikiertueella Kuolematon 2005. Se alkoi 22. syyskuuta 2005 Iisalmesta ja p\xc3\xa4\xc3\xa4ttyi 3. joulukuuta Poriin. Kiertueella olivat mukana my\xc3\xb6s Jari Latomaa ja Jussi Hakulinen sek\xc3\xa4 joissakin konserteissa esiintyneet Juha Tapio ja Annika Eklund. Torstaina 10. marraskuuta Jussi Hakulinen sai epileptisen kohtauksen seurauksena selk\xc3\xa4rankamurtuman. H\xc3\xa4n joutui j\xc3\xa4\xc3\xa4m\xc3\xa4\xc3\xa4n pois seitsem\xc3\xa4st\xc3\xa4 viimeisest\xc3\xa4 konsertista ja valtuutti Eklundin laulamaan Joutsenlaulun.'